
Propovijed na svetkovinu Velike Gospe 2022.
Svetište Gospe Vrpoljačke

Draga braćo i sestre u vjeri Kristovoj, Marijini štovatelji, hodočasnici i domaći župljani, iz cijele Šibenske biskupije i sa drugih strana, iz Domovine i svijeta.
župniče i upravitelju svetišta don Ante, subraćo svećenici, redovnici i redovnice, bogoslovi, župljani i hodočasnici – iz bliza i iz daleka, svi okupljeni kao Gospina djeca pred Bogom na ovaj veliki Marijin blagdan.
- Tebi Majko uznesenoj na nebo i okrunjenoj za kraljicu neba i zemlje! – Tebi dolazimo! Ti budi uvijek Kraljica naša, kako Ti ovdje pjevamo: - Zagore, krša, svih naših duša,Kraljice mora, Kraljice kraja – Ti budi majka sve što nas spaja. Dolazimo Ti okrunjena Majko nebeska, proslavljena Majko, uzdignuta od Boga.
- Ovaj nas Marijin blagdan posebno okuplja ovdje u Vrpolju već tolika stoljeća. Razne nedaće nisu umanjile želju vjerničke duše da dođe nebeskoj Majci i ovdje potraži mir duše u skrušenoj ispovijedi i pomirenju s Bogom. Da Gospi molitvom prinese sve svoje muke i potrebe, da zatraži snage za nošenje životnog križa, da ispuni obećani zavjet i zahvali za primljena dobročinstva. Nitko kao Marija ne okuplja oko sebe čitave obitelji, spaja pokidane veze, vraća ljubav i vjernost, razumijevanje i velikodušnost, prihvaćanje i spremnost na žrtvu iz ljubavi – zato ju i nazivamo Kraljice obitelji.
I danas žarko molimo Gospuza naše kršćanske obitelji da sačuvaju vrijednosti svete vjere i uspješno ih prenose na mlađe, odgajajući ih da ljube Boga i bližnjega kako nas je Krist učio. Kraljice obitelji sačuvaj naša ognjišta, njihovu životnost i okrenutost Bogu u vjeri, nadi i ljubavi. Daruj naše obitelji i novim duhovnim zvanjima koja će se velikodušno staviti na raspolaganje Bogu, njegovoj Crkvi i narodu.
Dolazimo tebi Gospe od okova kako smo te nazvali pred šest godina blagoslivljajući kip nasred trg. Ti si Gospe, lomila okove neposlušnosti jer si se posve predala volji Božjoj. Ti si Gospe, lomila okove nepovjerenja jer si sve svoje pouzdanje stavila u ruke Božje. Ti si Gospe, lomila okove nevolja koje su te sustizale dok si nosila, rodila i podizala Sina Božjega, Isusa,jer si vjerovala da s Njim sve možeš pobijediti. Ti si Gospe, lomila okove svake boli jer si pod križem držala mrtvo Tijelo svoga Sina, ali si svjedočila i njegovu uskrsnuću, a onda i sama bila uznesena u nebesku slavu. Ti si Gospe, lomila sve okove koji sputavaju ljudsku dušu i žele je udaljiti od Gospodina, od vječnog spasenja, od konačnog cilja:vječnog života u Bogu.
Došli smo ti da učvrstiš našu vjeru, da ojačaš našu nadu i pouzdanje, da nas naučiš istinski ljubiti i Božju volju ispunjavati.
Molimo za onu snagu vjere koja pobjeđuje sve nedaće i s pouzdanjem čeka ostvarenje Božjeg Kraljevstva koje traje zauvijek.
Koliki strahovi danas obuzimaju čovjeka? Bojimo se svega: kamo ide svijet? – hoće li prestati ratovi? – nećemo li opet u siromaštvo? – hoće li obitelji odoljeti svemu što danas obitelj rastače? -  i kakvi ćemo biti jedni prema drugima? –  hoćemo li oboljeti - i hoćemo li se održati, opstati – i sve to kao da nam odvraća pogled da spoznamo jedini dobar i sveti strah onaj pred Bogom koji je jedini spasonosan. Svaki drugi je zarobljavajući i sputava nas, zatvara nam oči duše. Strahopoštovanje i poniznost pred Bogom poziva nas da ne činimo ono što bi ljubav Božju, njegovu milost, naklonost u našem životu moglo umanjiti. Da ne povrijedimo onoga koji je za nas bio spreman visiti na križu. Da ne ražalostimo našu nebesku Majku koja je pod križem postala i naša Majka. Samo taj strah Božji rađa pouzdanjem i daje snagu vjere po kojoj se možemo s nevoljama nositi i prihvaćati ih.
Tebe, Marijo, Sveto pismo predstavlja kao ženu odjevenu suncem, mjesec pod nogama, a na glavi vijenac od dvanaest zvijezda. Odjevena suncem – znači milošću ispunjena, Božjim plaštom zaogrnuta, nosila si Sina Božjeg pod svojim srcem i njemu služila čitavog svoga života. Ti si zapravo postala novi Kovčeg Saveza. U Starom zavjetu Izraelci su čuvali ploče zakona u Kovčegu saveza, ploče koje je prst Božji ispisao i dao Mojsiju. One su značile i trajnu Božju prisutnost u narodu, one su podsjećale na sklopljeni savez s Bogom, one su bile garancija Božje pomoći i blizine. Čuvao ih je Kovčeg koji su nosili sa sobom na putu u obećanu zemlju, a potom kad su izgradili hram – čuvali su kovčeg s pločama u svetištu hrama. Ondje su se dolazili moliti i susresti s Bogom, licem u Lice.
Ti, Marijo, za nas postaješ Kovčeg Saveza, ploče zakona, zalog Božje blizine i pomoći, podsjetnik na snagu vjere kojom si Ti sve izdržala, podnijela i Bogu prikazala. U Marijinu životu zrcale se blaženstva novoga Saveza. Ona ostvaruje ono što je duša Božjih zapovijedi: Ako sam tvoj jedini Bog, nećeš imati drugih bogova, nećeš moje ime spominjati uzalud, nećeš zaboraviti svetkovati moja dan, nećeš nauditi obitelji, životu, tijelu koje sam ti dao, nećeš nauditi drugome ni riječju, ni djelom, niti što tuđega uzeti. – Ako sam tvoj jedini Bog, ako se ne klanjaš drugim bogovima koji te drugačije savjetuju.
Marija sve to živi s pouzdanjem u konačnu nagradu, u ljubav Božju koja pobjeđuje sve nevolje ovoga svijeta. Nije joj bilo lako. Njezina vjera i pouzdanje prošli su velike kušnje. Ima li veće boli od njezine kada drži mrtvog Isusa na Kalvariji? – Ima li veće radosti kad joj Uskrsli dolazi u susret, kad je uzima k sebi, kad je kruni za kraljicu neba – zauvijek.
U Marijinu životu, vjeri, kušnjama, pouzdanju i patnjama koje je ona prošla, svaka vjernička duša može tražiti i iščitavati i svoje životne staze. Da Gospodinu predamo svoje strahove i Marijinom vjerom prihvatimo kušnje. Da Gospodinu predamo svoje boli i Marijinom nadom iščekujemo blagoslovljen ishod, okretanje na dobro i onoga što nas pritišće. Da Gospodinu predamo svoje slabosti, grijehe, propuste, razne stranputice i grešne navike, te da po Mariji, Majci Milosrđa, Božje milosti i Majci Nade (zazivi koji su dodani u Gospine litanije) i mi uzmognemo s Marijom klicati, veliča duša moja Gospodina – velika mi djela učini Svesilini, sveto je Ime njegovo.
Današnja svetkovina Gospe uznesene na nebo nudi nam onaj istinski lijek za prolazne nevolje i neizvjesnosti, ma kako bile teške i katkada nesnosne. Gospa Uznesena na Nebo jasno pokazuje konačni cilj na koji smo pozvani i samo kroz taj poziv na vječni život s Bogom, kroztajpogled, možemo jasnije vidjeti svoje živote, svoje radosti i žalosti, svoje mane i vrline, svoje nevolje i kušnje, svoje želje i nagnuća.
Kako napisa Sveti Pavao: „Jer kao što u Adamu svi umiru, tako će i u Kristu svi biti oživljeni.“ Uskrsli Krist – život naš zauvijek. Njegovoj vlasti sve će biti podloženo, pred njim će svi prignuti koljena, a posljednja će biti poražena smrt – posljedica grijeha, jer Sin Božji na sebe uze naše krivice i podari nam otkupljenje.
Snažimo svoju vjeru u vjeri nebeske Majke, Majke proslavljene poslije svih iskušenja koja je prošla. Radost Neba ne da se s ničim uspoređivati. Snaga vjere u Božju dobrotu kadra je sve pobijediti. Gospe koja kidaš okove svake zarobljenosti isprosi nam tu snagu vjere, to predanje u ruke Božje koje se ustrajno nada spasenju.
To pouzdanje koje Mariju nosi prema Nebu, Bogu zauvijek, neka budu i naša životna krila kojima prelijećemo kušnje zemaljske prolaznosti.
Marijin zagovor neće izostati. Utječemo se Tebi, koja svijetliš na našem putu kao znak spasenja i nade, o blaga, o mila, o slatka Djevice Marijo.
* Čuvaj nam duše, čuvaj nam srca, - Gospe, Gospe od Vrpoljca– Amen.


Molitva pred slikom – Velika Gospa – Vrpolje – 2022.

Utječemo se pod obranu Tvoju, sveta Bogorodice – Gospe od Vrpolja.
[bookmark: _GoBack]Utječemo se Tebi već stotinama (724) ljeta naše Šibenske biskupije. Tebe Majko Božja, častimo u svim našim crkvama. Tvojoj zaštiti povjeravamo svaku našu župnu zajednicu i svaku kršćansku obitelj, naš narod i Domovinu, čitavi svijet.

Tebe zazivamo Kraljice obitelji u svim burama i olujama koje se nadvijaju nad majčinstvo i očinstvo današnjih obitelji. Sačuvaj nam vjeru i odanost tvome Sinu Isusu Kristu. Daj da se tvoja predanost, tvoja riječ: Evo službenice Božje preslika i održava u život svakog kršćanina.

Tebi vapimo Gospe od okova, svojim zagovorom raskini okove svakog zla, straha, nevjere, ovisnosti, sebičnosti, zabluda, svakog grijeha i podari nam da živimo u slobodi djece Božje koja se životu raduju, rade i ljube jedni druge - za život vječni!

Ne odbij nam molbe u potrebama našim, nego nas od svih pogibli uvijek oslobodi Djevice slavna i blagoslovljena.

Čuj molitvu svakog otvorena i ponizna srca koje traži Tvoju pomoć.

Gospođo naša, Posrednice naša, Zagovornice naša!

Sa svojim nas Sinom pomiri,

svojemu nas Sinu preporuči,

svojemu nas Sinu izruči. 	Amen.

Zdravo Marijo…

